דני דיין

ביוגרפיה

דני דיין נולד ב-1955 בבואנוס איירס שבארגנטינה. עלה לישראל בשנת 1971 וגדל בתל אביב. שירת 7.5 שנים בצה"ל ביחידת ממר"מ והשתחרר בדרגת סרן. שירת במילואים בחטיבת אפרים והגיע לדרגת רב-סרן. החל משנות השמונים הוא מתגורר ביישוב מעלה שומרון ושימש כיושב-ראש המזכירות שלו וכחבר מליאת מועצה אזורית שומרון. דיין הוא בעל תואר ראשון בכלכלה ומדעי המחשב מאוניברסיטת בר-אילן ותואר שני במימון בהצטיינות מאוניברסיטת תל אביב.
בשנת 1982 הקים יחד עם שלמה טירן את חברת "אלעד מערכות" ועמד בראשה במשך כ-23 שנה, בתחילה כמנכ"ל ולאחר מכן כיו"ר מועצת המנהלים. החברה צמחה בתקופתו לכדי 500 אנשי מקצוע בתחום המחשוב ומחזור עסקים של כ-100 מיליון ש"ח. בשנת 2004 מכר את חלקו בחברה. כיום הוא משקיע בתחום ההיי-טק במיזמים שונים. בעבר גם לימד כלכלה ומימון באוניברסיטת אריאל בשומרון.
היה בין מקימי "בית מורשת אורי צבי גרינברג" וחבר הנהלתו עד מינויו לשגריר. כמו כן שימש בתקופות שונות כחבר מליאת רשות השידור, מועצת יד ושם, מועצת איל"א (האיגוד הישראלי לעיבוד אינפורמציה), הוועד המנהל של אוניברסיטת אריאל ויו"ר עמותת על"י (עסקים למען ילדים בסיכון).

פעילות פוליטית

דיין היה מראשי תנועת התחיה ושימש בשנים 1985–1992 כחבר המזכירות המצומצמת ובמשך שנתיים כמזכ"ל התנועה. היה מועמד מטעמה לכנסת במערכות הבחירות ב-1988 (במקום התשיעי) וב-1992 במקום השישי, אך לא נבחר לכנסת.
לקראת הבחירות לכנסת העשרים התמודד בפריימריז לרשימת הבית היהודי ונבחר למקום ה-21 ברשימה לכנסת. יו"ר הבית היהודי נפתלי בנט הציע לו שריון במקום ה-17, אך דיין דחה את ההצעה, וביקש להימחק כליל מהרשימה. לפני הבחירות לכנסת הוא פרסם הודעת תמיכה בליכוד, ובראש הממשלה בנימין נתניהו.

מועצת יש"ע

בנובמבר 2006, שנה ורבע לאחר ביצוע תוכנית ההתנתקות, הודיע יו"ר מועצת יש"ע בנצי ליברמן על התפטרותו מתפקידו כיו"ר המועצה, תוך קריאה לשינוי מבני במועצת יש"ע. דיין היה חבר בצוות ההיגוי של הארגון מחדש, שבו ישבו גם אישים בולטים בהתנחלויות יחד עם נציגי ראשי המועצות ביהודה ושומרון. הצוות יזם הקמת גוף מורחב שכונה תחילה "יש"ע המתחדשת" וכלל מספר רב יותר של חברים.
בכנס מליאת מועצת יש"ע שנערך באריאל ב-13 ביולי 2007 נבחר דיין, החילוני, ליושב ראש הארגון, והחליף את ליברמן שנשאר בתפקידו כיו"ר עד בחירת היו"ר החדש.
דיין פעל רבות בתחום ההסברה, בישראל ומחוצה לה, פרסם מאמרים רבים בעיתונים ידועים ובהם ניו יורק טיימס, בוסטון גלוב, הגרדיאן והעניק ראיונות לערוצי טלוויזיה רבים.
ב-8 בינואר 2013 הודיע דיין שהוא מתפטר מתפקידו ועבר לשמש כמעין "שר חוץ" של מועצת יש"ע. במסגרת תפקיד זה הוא קיים קשרים הדוקים עם הסגל הדיפלומטי המוצב בישראל, עיתונאים זרים ואורחים רמי מעלה. הוא קיים פגישות במשרדי חוץ במדינות רבות ובבית הלבן. בשנים 2012 ו-2014 השתתף בפורום סבן.
באוגוסט 2015 בחר בו ראש הממשלה ושר החוץ בנימין נתניהו לשגריר ישראל בברזיל. הממשלה אישרה את מינויו בספטמבר והוא יצא לקורס שגרירים, אך ברזיל לא אישרה את המינוי. במרץ 2016 החליט ראש הממשלה נתניהו כי דיין ימונה לקונסול הכללי של ישראל במדינת ניו יורק ניו ג'רזי, אוהיו, פנסילבניה ודלוור. הוא נכנס לתפקידו באוגוסט אותה שנה.

משפחתו

אביו של דיין, משה, היה שגריר ישראל בגואטמלה. דיין הוא בן דודה של העיתונאית אילנה דיין, סבו של דיין, אריה דיין, היה בן דודו של שמואל דיין. נשוי לעינת דיין, פעילה פוליטית בעבר ויו״ר מטה הדור הצעיר בתנועת התחיה, וכיום מנהלת אגף האסטרטגיה, השיווק והמכירות באוניברסיטת אריאל בשומרון. הם הורים לבת, אופיר, בעבר קצינה בדובר צה״ל וכיום סטודנטית לכלכלה ופוליטיקה באוניברסיטת קולומביה וסגנית נשיאת ארגון SSI (סטודנטים תומכי ישראל) באוניברסיטה. דיין דובר עברית, ספרדית ואנגלית.